KIRJALLINEN KYSYMYS E-2614/99 esittäjä(t): Konstantinos Hatzidakis (PPE-DE) komissiolle. Yhteisön varoin rahoitettavan Katerinin yleissairaalahankkeen toimeksiannossa ja toteuttamisessa ilmenneet rikkomukset ja ongelmat.



Virallinen lehti nro 225 E , 08/08/2000 s. 0186 - 0187



KIRJALLINEN KYSYMYS E-2614/99 esittäjä(t): Konstantinos Hatzidakis (PPE-DE) komissiolle (12. tammikuuta 2000) Aihe: Yhteisön varoin rahoitettavan Katerinin yleissairaalahankkeen toimeksiannossa ja toteuttamisessa ilmenneet rikkomukset ja ongelmat Kreikan valtion omistama sairaalayksiköiden rakennusyritys (DEPANOM) antoi toimeksi Katerinin läänin yleissairaalan rakennushankkeen eräälle yhteisyritykselle 26. marraskuuta 1996 huolimatta yrityksen tekemän tarjouksen poikkeuksellisen alhaisesta hinnasta ja muista toimeksiannon myöntämisprosessissa ilmenneistä rikkomuksista. Kilpailukomitea oli pyytänyt selitystä tarjouksen erittäin alhaiselle hinnalle, mutta ei kuitenkaan koskaan sitä saanut, minkä seurauksena DEPANOM päätti hankkeen toimeksiannosta ilman kilpailukomitean hyväksyntää. Edellisistä seikoista on aiheutunut muun muassa hankkeen huomattava viivästyminen ja sen seurauksena 90 miljoonan drakman sakkorangaistuksen määrääminen urakoitsijana toimivalle yhteisyritykselle. Epätavallista oli, että toisin kuin yleensä vastaavissa tapauksissa, urakoitsija ei luopunut hankkeesta, vaan DEPANOM myönsi sille kahdeksan kuukauden jatkoajan hankkeen loppuun saattamiseksi. Nyt kun on kulunut 33 kuukautta toimeksiannon myöntämisestä ja viisi kuukautta hankkeen valmiiksi saattamisen määräajan umpeutumisesta, rakennuksen perusrakenteetkaan eivät ole vielä pystyssä, ja arvioiden mukaan vasta noin 20 prosenttia hankkeesta on saatu valmiiksi. Euroopan komission pääosasto XV ilmaisee 5. toukokuuta 1998 Kreikan asiasta vastaaville viranomaisille lähettämässään varoituskirjeessä varauksellisuutensa toimeksiantomenettelyn suhteen ja pelkonsa siitä, että hanketta ei pystytä saattamaan valmiiksi. Voisiko komissio ilmoittaa minulle, mitkä ovat syyt, jotka johtivat kyseisen kirjeen lähettämiseen, kuka sen mielestä on vastuussa tilanteesta ja ennen kaikkea aiheutuneista viivästymisistä sekä voidaanko sen mielestä perustellusti olettaa, että hankkeen valmiiksi saattamista varten myönnetyt varat on menetetty lopullisesti? Frederik Bolkesteinin komission puolesta antama vastaus (15. helmikuuta 2000) Komissio ilmoittaa arvoisalle parlamentin jäsenelle, että se on tutkinut tätä tapausta saatuaan kantelun, jossa kyseenalaistetaan asianomaisen hankintasopimuksen tekomenettelyn laillisuus. Kantelun sisältämien seikkojen perusteella komissio on ilmoittanut Kreikan viranomaisille lähetetyssä kirjeessä suhtautuvansa varauksella asianomaisen hankintamenettelyn tiettyjen osien laillisuuteen sekä pyytänyt viranomaisilta lisätietoja ja selvennyksiä. Hankintasopimuksen laillisuuden kyseenalaistavia tietoja on julkaistu myös Kreikan lehdistössä. Komissio on halunnut tästä syystä varmistaa tietojen paikkansapitävyyden ennen tutkimustensa loppuun saattamista. Asian tutkiminen saadaan päätökseen hyvin pian. Rakennushankkeen viivästyminen on tietenkin valitettavaa, mutta komission tehtäviin ei kuulu vastuun ottaminen tällaisessa tapauksessa. Komissio vakuuttaa lisäksi parlamentin jäsenelle, että hankkeen toteutukseen myönnettyä yhteisön rahoitusosuutta tarkastellaan uudelleen sen jälkeen, kun komissio on saanut päätökseen edellä mainitun kantelun käsittelyn.